På den modsatte side af alle de andre tør vi godt kalde det. Her åbner 3. juni ny tapas- og vinbar på Åboulevarden i Aarhus. Baren har navn efter tidligere Aarhus-borgmester Einar Stecher Christensen.

Annonce

En kælder med tapas, god vin og bobler samt hyggelig musik. En cocktail til at slutte middagen af på i stueetagen med fabelagtig udsigt over åen. Det er, hvad man får, på Stechers.

Stechers, der har navn efter tidligere Aarhus-borgmester Einar Stecher Christensen, slår første weekend i juni dørene op - skråt over for Magasin og lige over for Café Ziggy.

»I kælderen handler det for os om at skabe et miljø, hvor dialogen og samværet mellem mennesker er i fokus frem for tjeneren eller madens oprindelse og tillavning. Det handler om at glemme tiden for et øjeblik, at være sammen og nyde hindens nærvær, mens man spiser, hygger og nyder et glas vin,« fortæller medejer og restaurantchef Kasper Vejvad Jørgensen.

»Konceptet er kort og godt tapas, vin og bobler ad libitum i halvanden time, serveret i rustikke omgivelser ud fra præmissen om at være simpel, rustik, og atmosfærefyldt.«

Kasper Vejvad Jørgensen forklarer videre, at etagen ovenover har musik i et lidt højere og moderne tempo, har et bredt vinkort og desuden serverer både specialøl og cocktails.

Ejerkredsen bag Stechers, består af Kasper Vejvad Jørgensen selv, samt ejergruppen der også står bag Kuhstall, Bernhardts og Bodegaen. Navnet Stechers er valgt ud fra ønsket om at hædre den tidligere Aarhus-borgmester, som under anden verdenskrig gjorde en ekstraordinær indsats for byen.

Stechers åbner 3 juni kl. 14 på Åboulevarden 39, Aarhus C.